उद्धव ने कहा, मुफ्तखोर हैं राज ठाकरे  
शिवसेना के कार्यकारी अध्यक्ष उद्धव ठाकरे और एमएनएस अध्यक्ष राज ठाकरे के बीच गड्ढों से शुरू हुई जुबानी जंग कीचड़ उछालने तक पहुंच गई है।
शिवसेना के कार्यकारी अध्यक्ष उद्धव ठाकरे और महाराष्ट्र नवनिर्माण सेना यानी एमएनएस के अध्यक्ष राज ठाकरे में फिर ठन गई है। दोनों के बीच गड्ढों से शुरू हुई जुबानी जंग कीचड़ उछालने तक पहुंच गई है।  राज ने मुंबई के गड्ढों के लिए उद्धव को जिम्मेदार ठहराकर उद्धव को इन गड्ढों की फोटोग्राफी की सलाह दी थी। तो अब उद्धव ने राज पर नामचीन लोगों पर कीचड़ उछालने का आरोप लगाया है। उद्धव ने राज को मुफ्तखोर करार देते हुए यह भी कहा है कि राज को बड़े लोगों के साथ फोटो खिंचवाने में खुशी मिलती है।  इशारा समझा जा सकता है... नरेंद्र मोदी के समर्थन में राज उनके उपवास के मंच पर हाजिरी लगा चुके हैं। माना जा रहा है कि राज की महाराष्ट्र बीजेपी से बढ़ती करीबी ने भी शिवसेना को परेशान कर दिया है, क्योंकि बीएमसी चुनाव महज़ चंद महीने दूर हैं।